Jelaskan Biografi dari Osami Nagano dalam bahasa melayu

Nagano telah dilahirkan di Kōchi pada sebuah keluarga bekas samurai.  Pada tahun 1900, beliau tamat pengajian daripada kelas ke-28 Akademi Tentera Laut Imperial Jepun, menduduki tempat kedua didalam kelas 105 orang kadet. Selepas berkhidmat sebagai Pegawai Kadet Kanan diatas kapal kruiser Hashidate dan kapal tempur Asahi, beliau telah ditauliahkan sebagai Leftenan Muda dan ditugaskan ke kapal kruiser Asama. Semasa Perang Jepun-Rusia, beliau berkhidmat di beberapa jawatan staf. Yang paling dekat beliau berada di medan pertempuran ialah sebagai komander sebuah unit meriam berat pangkalan darat semasa pengepungan Port Arthur.

Selepas kenaikkan pangkat ke Leftenan pada tahun 1905, Nagano berkhidmat diatas kapal tempur Shikishima. Dari tahun 1905 hingga 1906, beliau mempelajari artileri tentera laut dan pelayaran. Dari tahun 1906 hingga 1908, beliau adalah ketua pegawai meriam diatas kapal kruiser Itsukushima. Pada tahun 1909, beliau tamat pengajian dari Maktab Perang Tentera Laut Jepun.

Pada tahun 1910, Nagano telah dinaikkan  pangkat ke Leftenan Komander dan ditugaskan sebagai ketua pegawai meriam diatas kapal tempur Katori. Dari Januari 1913 hingga April 1915, beliau adalah pegawai bahasa di  Amerika Syarikat, dimana beliau belajar di Harvard Law School.

Semasa Perang Dunia I, Nagano merupakan pegawai eksekutif diatas kapal kruiser Nisshin dan kapal kruiser Iwate. Pada tahun 1918, beliau telah dinaikkan pangkat ke Kepten. Pada tahun 1919, beliau menerima kapal pemerintahan pertama dan terakhirnya, iaitu kapal kruiser Hirado.

Dari Disember 1920, Nagano adalah atase tentera ke Amerika Syarikat, di kedudukan ini beliau menghadiri Persidangan Tentera Laut Washington.  Pada November 1923, beliau kembali ke tanahair, namun beliau kembali semula ke Amerika Syarikat atas lawatan rasmi pada tahun 1927 dan tahun 1933. Pada Disember 1923, beliau telah dinaikkan pangkat ke Laksamana Muda.

Pada Februari 1924, Nagano menjadi ketua Bahagian 3 (Perisikan) Staf Am Tentera Laut Imperial Jepun. Dari Disember 1924, beliau memerintah Divisyen Ke-3 Kapal Tempur. Dari April 1925, beliau memerintah Armada Pertama Ekspedisi China. Pada Disember 1927, beliau telah dinaikkan pangkat ke Laksamana Madya. Dari tahun 1928 hingga 1929, Nagano adalah Komandan Akademi Tentera Laut Imperial Jepun. Dari tahun 1930 hingga 1931, beliau adalah Timbalan Ketua Turus Am Tentera Laut, di kedudukan ini beliau menghadiri Persidangan Tentera Laut Geneva. Pada tahun 1930, beliau menghadiri Persidangan Tentera Laut London. Dari tahun 1933 hingga 1934, beliau merupakan Panglima Wilayah Laut Yokosuka.

Pada 1 Mac 1934, beliau dinaikkan pangkat ke Laksamana dan dilantik ke Majlis Tertinggi Perang. Nagano adalah ketua delegasi tentera laut ke Persidangan Tentera Laut London 1935.  Jepun menarik diri kerana memprotes Persidangan 1935 London selepas ia dinafikan persamaan tentera laut dengan Amerika Syarikat dan Great Britain.

Pada tahun 1936, Nagano telah dilantik Menteri Tentera Laut dibawah Perdana Menteri Kōki Hirota. Pada tahun 1937, beliau telah dilantik Panglima Armada Gabungan.

Dari tahun 1941, Nagano adalah Ketua Turus Am Tentera Laut Imperial Jepun, menjadi pegawai paling kanan dalam tentera laut Jepun pada sebahagian besar Perang Dunia II. Walau bagaimanapun, beliau tidak memberikan kepimpinan yang kukuh dan menyerahkan terlalu banyak perancangan strategik kepada orang bawahan yang tidak bertolak ansur. Walaupun beliau seorang penyokong Nanshin-ron (Doktrin Perluasan Selatan), beliau menentang peperangan dengan Amerika Syarikat. Beliau membuat kesimpulan bahawa jika Jepun dapat mengambil alih jajahan British dan Belanda di Asia dengan tanpa  terus menyerang Amerika Syarikat, penyokong dasar pemencilan dengan kerajaan Amerika akan menghalang Amerika Syarikat daripada mengisytiharkan perang terhadap Jepun. Beliau menentang rancangan Laksamana Isoroku Yamamoto untuk menyerang Pearl Harbor, tetapi enggan memberikan kelulusannya untuk menyerang selepas Yamamoto mengancam untuk meletakkan jawatan sebagai Panglima Armada Gabungan.

Pada Jun 1943, Nagano telah dinaikkan pangkat ke Marsyal Laksamana. Menjelang tahun 1944, bagaimanapun, Jepun telah mengalami kekalahan tentera yang serius dan Nagano telah hilang keyakinan dari Maharaja Hirohito.  Dengan kelulusan maharaja, Perdana Menteri Hideki Tōjō dan Menteri Tentera Laut Shigetarō Shimada melucutkan Nagano dari jawatannya dan menggantikan beliau dengan Shimada. Nagano menghabiskan  saki baki peperangan sebagai penasihat kepada kerajaan.